|  |
| --- |
| **elte ajtósi dürer sori kollégium diákbizottsága** |
| **Áldorfai Gergő**  **Fehér András** |
| **Elnöki és alelnöki program** |
|  |
|  |
| **2016/2017** |

|  |
| --- |
|  |

# Áldorfai Gergő

## Elnöki bemutatkozás és motiváció

A Békés megyei Orosházán születtem, és Tótkomlóson nőttem fel. Az általános és középiskolai éveimet a tótkomlósi Jankó János Általános Iskola és Gimnáziumban töltöttem, ahol középiskolásként egyik alapító tagja voltam a Tótkomlósi Evangélikus Ifjúságnak. Ez az időszak meghatározó része volt az életemnek, emléke mindig örömmel tölt el. 2013-ban nyertem felvételt az ELTE Bölcsészettudományi Karnak Informatikus Könyvtáros szakjára. A sikeres felvételit követően jelentkeztem az Ajtósi Dürer sori Kollégiumba, ahová.felvételt is nyertem.

Már elsőéves hallgatóként foglalkoztatott az érdekképviselet, ezért próbáltam minél több kollégiumi programon részt venni és érdeklődni a Diákbizottság munkája iránt. Kalocsai Krisztina - az akkori elnök - röviden tájékoztatott Diákbizottság működéséről és bátorított, hogy induljak el az őszi választásokon; minden támogatásáért és segítségéért a mai napig hálás vagyok.

2013/2014-es évben a könyvtárosi pozíciót töltöttem be. Az első év sok új kihívást hozott magával, főként a rendezvényszervezés és érdekképviselet terén - a *Városligeti Szüreti Mulatság*, az *Ajtósi Napok*, *ADK-DUK Mikulás buli* lebonyolításának alkalmával tapasztaltam meg, mégis mennyi háttérmunka van egy-egy rendezvény mögött. A második félév egyik legnagyobb és legfontosabb feladata az elsős és felsős felvételi volt, melyek lebonyolítása további kompetenciák fejlesztéséhez járult hozzá.   
 2014/2015-ös évben ismét indultam a választásokon és alelnökként folytattam eddigi munkámat. Alelnökként nagyobb lehetőségem nyílt a többi kollégium diákbizottságának a munkájába belelátni, problémamegoldó stratégiáikat megismerni s a kollégiumok közötti kapcsolatokat erősíteni. A KolHÖK vezetőképzőjén pedig több szakmai programon vettem részt, melyek érdemileg segítették további tevékenységeim hatékonyságát; emellett a Kulturális Bizottsággal már közösen szerveztük meg a KolHÖK Majálist.

Tavaly, a május végén megrendezésre került választásokon a Diákbizottság bizalmat szavazva választott elnökké. A frissen megválasztott Diákbizottság elnökeként a felvételit és a Kolibri Napok megszervezését koordináltam. Nagy örömet okoz számomra, hogy bár a Diákbizottságban mindenki „új” volt, mégis kitörő lelkesedéssel és sikerrel hajtották végre a rájuk bízott feladatokat. Végezetül szeretném még egyszer megköszönni Berecz Ákos és Kalocsai Krisztina segítségét és támogatását.

2015/2016-os évben újra indultam a választásokon és elnökként tudtam tovább folytatni a következő szemesztert. Az új Diákbizottsággal elsődleges szempontként a közösségi élet fejlesztésre törekedtem. Elindítottuk a Nincs Koli Szomszéd Nélkül eseményünket, ahol a szintképviselőkkel együtt közösen a szinteken élő emberek az Ajtósi Napokra való hangolódásukat segítettük elő, így jobb közösséget kialakítva. Az előző évben a rendezvényeinket sikeresen tudtuk megszervezni, amiket különösen kiemelnék azok a Városligeti Szüreti Mulatság, Forralt Boros Mézeskalács készítés, Ajtósi Napok.

# Diákbizottság

Az előző Diákbizottsághoz képest több változást is szeretnék behozni, ugyanis a gördülékenyebb munka érdekében a pozíciókat a Diákbizottságban a tagok között felcseréltem.

Továbbiakban közös munkára szeretném felkérni Fehér Andrást, mint alelnököt és kommunikációs referenst, Kis Marcellt mint gazdasági referenst, Ignácz Evelint, mint kulturális referenst és esélyegyenlőségi referenst, Szíjj Rékát, mint sport referenst, és Mráz Rebeka Esztert, mint pályázati referenst, Polereczki Fannit, mint UPK referenst és mint titkár. Úgy gondolom, hogy a Diákbizottság továbbra is kiválóan fogja venni az akadályokat és mindegyikünk bármikor kész lesz segíteni!

Fehér András  
alelnök

Fehér András vagyok, Győrből érkeztem és az ELTE Társadalomtudományi Karára járok, szociális munka szakra. Fontosnak tartom kiemelni, hogy nagyon szeretem azt, amit tanulok.

Az iskola mellett 4 évig végeztem önkéntes munkát a helyi idősek otthonában. Nagyon szerettem ott lenni és úgy éreztem, tényleg valami hasznos dolgot viszek véghez. Amikor érettségiztem és ott kellett hagynom őket, egy fényképpel leptek meg, amin sok gondozó és gondozott rajta van, akikkel megbarátkoztam. Kolompáron is jártam, ahol a vörös iszap katasztrófa áldozatain segítettünk, egy egyetemi csapat szervezésével.

Már kisiskolás korom óta szeretnék, valamilyen diáktestületnek a részese lenni, ezért amikor idekerültem, minden lehetőséget kihasználtam, hogy közelebb kerüljek a DB-hez. Szerencsémre, a jó csapatnak hála, hamar el is indult egy Utánpótlásképzés (később UPK), amelybe bekerültem. Az UPK végére nem volt kérdés számomra, én ehhez a közösséghez akarok tartozni. Vidám hangulat, segítőkész tagok. Fontosnak tartom az érdekképviseletet, főleg, ha a lakóhelyemért - ami jelen esetben a kollégium - végezhetem. Szeretek a közösség érdekében tevékenykedni, hogy valami jobb és mindenki számára kedvezőbb legyen.

2 év tapasztalatát tudhatom a hátam mögött, mint kommunikációs referens. Az előző évi programból sikerült megvalósítanom mindent, amit elterveztem. Új és használható weboldalunk lett. A kollégiumnak elkészült a bemutatkozó kisvideója. Sok program felújítása, azok hagyományteremtő értékeinek megteremtésében is részt vettem. A feladataimon túl, sok plusz feladatot is vállaltam, amiket örömmel végeztem és végzek most is. A kommunikációs csatornákat tovább szeretném fejleszteni és építeni. Az eddig felépített kommunikációs stratégiát megőrzi és új célokat megfogalmazni.

Azért szeretnék alelnök lenni, hogy az eseményekre a kollégiumban nagyobb hatással lehessek. Mit értek ez alatt? Szeretnék egy olyan kollégiumot biztosítani nektek, ahol ténylegesen megvalósul a hallgatók(Ti) érdekeinek képviselete, ahol a szobák és az épület állapota az elfogadhatatlan kategóriából, az elfogadhatóba billen át. Egy olyan közösséget létrehozni, ahol a lakók egy baráti társaságot alkothatnak. A szabályok és a házirend betartása és ismerete mellett, olyan programokat és rendezvényeket valósítsunk meg, amelyeken sokatok szívesen részt vesz majd. Olyan tényleges igények kielégítése, amelyekre szükségetek van.

**Tervek:**

- Diákbizottsági tabló létrehozása

- Weboldal látogatottságának növelése, előtérbe helyezése

- Kommunikációs csatornák minőségi fejlesztése

- Események erőteljesebb, sikeresebb hirdetése

- Hallgatók érdekeinek széleskörű képviselete

- Diákbizottság munkájának minőségi javítása, fejlődés, fejlesztés

- Programok tartalmának bővítése, arculatok kialakítása

- Hallgatók bevonása a diákbizottság életébe

- Öntevékeny klubok létrehozása

Kis Marcell   
gazdasági referens

1995. június 2-án születtem Cegléden. Szülővárosomba jártam mind általános-, mind pedig középiskolába. 2015 őszén kerültem fel Budapestre és lettem az ELTE Ajtósi Dürer sori Kollégium (ADK) lakója.

2015. novemberétől vagyok kollégiumunk diákbizottsági tagja, mely tagságra előzetesen Áldorfai Gergő, az ELTE ADK diákbizottságának elnöke kért fel. Ettől kezdődően a 2015/2016-os tanévben egészen februárig sportreferensként, ezt követően pedig kulturális referensként dolgoztam.

Diákbizottsági tagként az előző tanévben olyan kollégiumi rendezvények megszervezésében vettem részt, mint a *Forralt boros est*, *Star Wars-est*ek, a hétvégente megrendezett *Film Klub*, *Farsangi Bál*, *Nincs koli szomszéd nélkül*, *Ajtósi Napok*, valamint egyéb, kisebb kollégiumi rendezvényeknél is konstruktívan segédkeztem (teaház, táncház stb.).

Első évemben részt vettem ELTE Kollégiumi Hallgatói Önkormányzat (KolHÖK) utánpótlásképzésén, ahol megszereztem mindazon szakmai tapasztalatokat, melyek szükségesek voltak a diákbizottsági munkámhoz.

Szintén részt vettem a KolHÖK vezetőképző hétvégéin, ahol a szekciómunkák során fejleszthettem rendezvényszervezői tapasztalataimat.

2016 júniusában Fekete Flóra, az KolHÖK elnöke, felkért, hogy legyek tagja elnökségének, mint a Kulturális Bizottságának elnöke. Elfogadtam a felkérést, emiatt lemondtam az ADK-ban betöltött kulturális referensi tisztségemről.

A 2016/2017-es tanévtől kezdődően Áldorfai Gergő elnökjelölt megkért, hogy folytassam a diákbizottsági munkámat az elnökségében, mint gazdasági referens.

**Program 2016/2017**

* szeretném folytatni, hogy konstruktívan segédkezzek a kollégiumi rendezvények megszervezésében
* ezen rendezvények gazdasági hátterét előzetesen feltérképezni
* ellenőrizni a diákbizottság által megrendezett kollégiumi programok kiadásait
* a Küldöttgyűlés számára az évi kiadásokat átláthatóan dokumentálni

Szijj Réka  
sportreferens

Sziasztok! Szijj Réka vagyok, 22 éves, és az ELTE BTK osztatlan történelem-angol tanári szakjára járok. Az egyetemen most kezdtem a harmadik évemet, szeretem a szakomat és egyre inkább biztos vagyok benne ahogy telik az idő, hogy a tanári pálya megfelelő lesz számomra. Tatán lakom és oda is jártam öt osztályos gimnáziumba. Az első évben csak angolt tanultam, így ezt a nyelvet nagyon jól el tudtam sajátítani. Az osztályom közösségi életében mindig szervesen részt vettem, az utolsó év kampányprogramjában tevékenyen közreműködtem. Az iskola keretein belül szerveztem előadásokat és házibajnokságokat. Mióta az Ajtósi Dürer sori kollégium lakója vagyok tovább folytattam a közösségi életben való tevékenykedést, amit már előtte is szerettem és azóta is szívesen csinálok.

Az elmúlt félév legjelentősebb sporteseményei közé sorolnám az Ajtósi Napok sportnapját, mikor számos sportágat kipróbálhattak a kollégisták és lézerharcra is lehetőséget kaptak. Emellett áprilisban egy kosárbajnokság is megrendezésre került, illetve számos kollégiumban aerobikedzésre is járhattak a kollégisták. A sportprogramok mellett, én mint sportreferens, természetesen számos más, hetente megrendezésre kerülő kollégiumi program megrendezésében is részt vettem. Számos teaház, fröccsest, társasjáték est és táncest, a gólyák számára szervezett KOLIbri napok tervezésénél és lebonyolításánál is jelen voltam. Az elkövetkező időszakra is ilyen sok és változatos, ha lehet egyre változatosabb program megrendezésére fogok törekedni a Diákbizottság tagjaival együtt.

**Terveim a jövőre nézve**

1. A kollégiumi sportélet fellendítéséhez, illetve létrehozásához első lépésként a már meg lévő sportolási helyek és lehetőségek rendbe rakását tűztem ki célul. A pingpong terem és a konditerem kitakarítását, illetve amennyire lehetséges az ott lévő eszközök rendberakását.
2. Öntevékeny csoportok, edzések tartása más kollégisták által szintén kollégistáknak fokozná a sportolási lehetőséget mennyiségét és a „mozogjunk együtt” felhívás az embereket motiválhatná, és azokat is megmozgathatná, akik egyedül nem álltak volna neki sportolni. Lehetne futóklub, közös edzések, pingpong és minden más, amit a kollégisták űznek, és szívesen tanítanák társaiknak.
3. Mindezen sportolási lehetőségek mellett, véleményem szerint, nem kellene kifelejteni a sport kevésbé megerőltető fajtáit sem, mint kártyajátékok, sakk, darts, csocsó, biliárd, meccsnézés és természetesen a videó játékok, mint a FIFA vagy akár a LoL. Mindezen tervek mellett természetesen bármilyen új ötletek szívesen fogad a Diákbizottság, hiszen a kollégisták azok akiknek ezeket a programokat tervezzük és az a cél, hogy minél többen örömüket leljék bennük.

# Ignácz Evelin

## kulturális referens és esélyegyenlőségi referens

Ignácz Evelin vagyok, immár két éve az ELTE arab szakos hallgatója. Kecskeméten születtem, ott tanultam 5 évig a helyi két-tannyelvű gimnáziumának kereskedelmi marketing szakán. Már ott is érdeklődtem a rendezvényszervezés és a különféle kultúrák iránt, több iskolai rendezvény szervezésének is részese voltam.

Amikor felkerültem pestre, és az ADK lakosa lettem, szinte rögtön el kezdett érdekelni az itteni érdekképviselet, és tudtam, hogy én ennek részese szeretnék lenni. Második félévben megismerkedtem az UPK képzés lehetőségével, és rögtön bele is vágtam. Rendszeresen eljártam a képzésekre, ami által betekintést nyerhettem a kollégiumi szervezések hátterébe. Nagyon hasznosnak találtam az UPK hétvégét illetve a Vezetőképzőt is, ahol megismerhettem a KolHök intézményét és tagjait. Szeretném, hogyha a megszerzett tapasztalataimat átadhatnám azoknak, akiket idén kezdett el érdekelni az érdekképviselet.

Én esély-egyenlőségügyi és kulturális referensként indulok az idei választásokon. Mindkét pozíciót igen hasznosnak tartom a kollégiumunkban, mivel több hátrányos helyzetű hallgatónk is van, akiknek könnyíteni lehetne az itteni életén. Ezentúl ez személyesen érint engem is, és úgy vélem ideje lenne elfogadtatni az ilyen hallgatókat, akár egy ilyen érdekképviseleti ág létrehozásával. Több fő célom illetve tervem is van, amiket a jövőben szeretnék elérni a kollégiumban. Úgy vélem fontos lenne, hogyha a kollégiumunk még jobban akadálymentesítve lehetne, ezzel is megkönnyítve a hallgatók életét.  
  
- Rámpa felszerelése a kollégium elé, így biztosítva a könnyebb bejutást

- Braille írással jelölni a liftben az emeletek számait

- Olyan programok szervezése, amikben a hátrányos helyzetű emberek is 100%-san tudnak részt venni  
  
Ami a kulturális rendezvényeket illeti, ott is sok új ötlettel álltam elő, amik még jobbá és színesebbé tehetnék a kollégiumunkat.   
  
- Egy beöltözős retro est, ahol régi zenékre tancolunk, és díjazzuk a legjobb beöltözőket

- Folyamatos filmes estek  
- Művészeti kiállítás a galérián a kollégisták műveiből  
- Ki mit tud? az összes jelentkező ELTÉ-s kollégista közöttSzakmai Program

# Programterv

## Akadálymentesítés

Első és egyik legfontosabb feladatunknak tartom, hogy a kollégiumunk **akadálymentesítési átalakulások**on menjen át.

Az ok, amiért ezt szorgalmazzuk az, hogy az épülethez meglehetősen közel találhatóak az alacsony padlós közlekedés megállóhelyei, viszont a kollégiumból a megállóhoz való eljutás nem a legegyszerűbb egy látás- vagy mozgássérült ember számára. A kritikus pontok a liftek, ugyanis szűkek, a gombok nehezen kezelhetőek, az írás is elkopott rajtuk – Braille-írás abszolút nincs rajtuk.

A tájékozódási probléma az egész kollégium területén érvényes – az ajtókon lévő matricákon kívül semmiből nem lehet megállapítani, mégis merre jár az ember. Ezen okokból kifolyólag szeretnénk kezdeményezni az akadálymentesítést.

## Rendezvénynaptár

Az őszi félév során rengeteg új programmal bővült a kollégiumunk, de sajnos ez azt eredményezi, hogy nem mindenki tud hozzájutni a közösségi helységekhez. Ennek a megoldására szolgálnak a rendezvénynaptár, melyet folyamatos frissítéssel közzétennék számotokra és így ti is tisztában lennétek, hogy pontosan mikor, milyen program várható.

## Facebook csoport házirend

Az elmúlt időben sajnos többször előfordult, hogy oktalanul lettek törölve a különböző bejegyzések, és az írója nem tudta, mégis miért törölték - ezért a segítségetekkel szeretnénk létrehozni egy házirendet, amivel tisztázni tudjuk, hogy pontosan melyek azok a feltételek, amelyek egy poszt törlését eredményezik. **Természetesen csak az általatok elfogadott házirendet léptetnénk érvénybe.**

Ezek a legnagyobb terveink a következő évre, de ezektől függetlenül még dolgozunk az optikai kábel behúzásának megoldásán, egy állandó rendszergazda kinevezésén és a jelenlegi csatlakozási hibák megszüntetésén.

**Reményeink szerint a csapat helyt fog állni a különböző megpróbáltatásokon és sikeresen fogjuk befejezni ezt a tanévet!**

Kelt: Budapest, 2016. 10. 13.

Áldorfai Gergő Fehér András

Elnökjelölt Alelnökjelölt